Beurtkrag weer ingestel(Argieffoto: Unsplash) Beurtkrag sal om 17:00 Maandag weer ingestel word en tot 22:00 voortduur. Volgens Eskom sal fase 1-beurtkrag vanaand geld ná die verlies van twee opwekkingseenhede by die Kusile-kragstasie, asook ŉ opwekkingseenheid by onderskeidelik die Kendal- en Tutuka-kragstasie. “In hierdie stadium is 15 570 MW kapasiteit nie beskikbaar nie weens probleme by kragstasies terwyl 1 273 MW nie beskikbaar is nie weens beplande instandhouding,” het die kragvoorsiener gesê. Die waarskynlikheid van beurtkrag vir die res van die week is hoog aangesien die kragnetwerk steeds onder druk is. “Die kapasiteitstekorte sal vir die afsienbare toekoms voortduur en alle Suid-Afrikaners word versoek om hul elektrisiteitsverbruik te verminder, veral tussen 17:00 en 22:00 wanneer die vraag na elektrisiteit die hoogste is.” Beurtkrag is ook die naweek toegepas, maar is Saterdag om 22:00 opgeskort voordat dit weer Sondag om 17:00 hervat het en tot 22:00 geduur het.